Dushanbedagi shifoxonada birvarakayiga 4 nafar bemor pnevmoniyadan vafot etdi

Tojikistonning Dushanbe shahar shifoxonalaridan birida birvarakayiga 4 nafar bemor pnevmoniyadan vafot etdi.  Ushbu xabarni shifoxona bosh vrachi Xurshed Rustamzodadan tasdiqlatib olgan “Aziya-Plyus” nashri  uning “afsuski, bugun shifoxonamizda eng katta yoshlisi 60 yosh bo`lgan 4 nafar erkak kishi pnevmoniyadan vafot etdi” degan so`zlarini ham keltirmoqda.
Uning so`zlariga ko`ra, to`rtala bemorda ham koronavirusga topshirilgan tahlil natijalari salbiy chiqqan. Ayni vaqtda bu shifoxonada yuzdan ortiq bemor pnevmoniya tashxisi bilan davolanmoqda.“Ulardan uch nafari og`ir ahvolda”, deydi shifoxona bosh vrachi.
Ma`lum qilinishicha, Sog`liqni saqlash va ijtimoiy himoya qilish vazirining o`rinbosari Shodixon Jamshed koronavirus profilaktikasiga bag`ishlangan yig`ilishda so`nggi kunlarda kuzatilgan noqulay ob-havo sharoiti nafas yo`llari kasalliklarini, jumladan pnevmoniya kasalligini urchitib yuborganligini aytgan.
Respublika tibbiy statistika va mamlakat Sog`liqni saqlash va ijtimoiy himoya qilish vazirligi ma`lumotlariga ko`ra, o`tgan yili pnevmoniya bilan kasallanganlar soni 12 802 nafarni tashkil qilgan. Ma`lumotda qayd etilgan o`limlar soni bo`yicha aniqlik kiritilmagan.Avvalroq Tojikistonning Sug`d viloyati Jabbor Rasulov tumanida yashovchi fuqarolardan biri – karantinda saqlab kelingan Hojimuhammad Toshevning ahvoli 10-aprelda yomonlashgan va 11-aprelga o`tar kechasi vafot etgan.